Fyodorich Nevon

Fyodorich Aleksandr Nevon (28.2.1699 Felsinkja, Ferditinan keisarikunta - 18.4.1760, Dunarsund, Ferditinan keisarikunta) oli ferditinalainen sotilas, ekonomi, filosofi, matemaatikko, valtiomies, löytöretkeilijä ja keksijä, joka vaikutti Ferditinan keisarikunnassa 1720-1750-luvuilla merkittävästi monilla eri osa-alueilla. Merkittävimpinä hänen saavutuksistaan pidetään uusien alueiden kartoittamista ja valloittamista Ferditinan kruunulle sekä talouskasvun ja elinkeinoelämän edistämistä Ferditinan alueella esimerkiksi perustamalla uusia kaupunkeja maahan ja purkaen sääntelyä. Nevon tunnettiin keisarin suurta luottamusta nauttineena valtiomiehenä, jolle keisari tarjosi myös Ferditinan keisarikunnan pääministerin salkkua, mutta Nevon kieltäytyi. Siitä huolimatta Nevon toimi aktiivisesti yhteiskunnallisissa asioissa kuolemaansa saakka.

Poliitikkona
Nevonia on totuttu pitämään poliittisilta näkemyksiltään monarkismimielisenä, mutta aikaansa nähden liberaalina ja valistusaatteen innoittamana henkilönä. Nevon muun muassa kannatti uskonvapautta ja piti esimerkiksi kultisteja vastaan harjoitettua karkottamispolitiikka kalliina ja tehottomana. Nevon myös katsoi, että suvaitsevaisempi ote valtakunnan katolista maakuntaa Tiilasta kohtaan lisäisi koko maan vakautta.

Maktabun keisarillisen yliopiston professori Martin Heizin mukaan Nevon oli ajatuksiltaan liberaali, mutta ei silti kannattanut vapaakauppaa. Tämä saattoi johtua siitä, että Nevon uskoi maan teollisuuden kehittyvän, kun Ferditina pyrkisi omavaraisuuteen. Lisäksi Nevon ajatteli teollisuudeltaan varsin heikon Ferditinan olevan vapaakaupan nettohäviäjä.

Ulkopolitiikassa Nevon kannatti hartaasti hyviä välejä ja liittolaisuussuhteita pienempien valtioiden, kuten Angenstanian rajanaapureiden Taarin ja Angenstanialaisen tasavallan kanssa. Hän uskoi, että olisi Ferditinan etu estää Angenstanian influenssi näihin valtioihin ja sen sijaan pyrkiä vahvistamaan niitä, sillä tästä olisi hänen mukaansa hyötyä Angenstaniaa vastaan. Nevon kuitenkin kannatti myös välien parantamista Angenstanian kanssa ja katsoi, että Angestanian siirtomaiden kanssa käytävä kauppa voisi auttaa Ferditinan huomattavasti kehittymättömämpiä siirtomaita kasvamaan.

Nevonin tutkimusmatkat arktisille alueille
Nevon teki useita matkoja arktisille seuduille. Hänen retkiensä tarkoitus oli tutkia alueen kulttuureja, kansoja ja maantiedettä, ei niinkään liittää niitä jo valmiiksi harvaanasuttuun ja laajaan Ferditinaan.

Hänen tunnetuin matkansa oli 1727 tehty matka tuolloin täysin tuntemattomaan Grannenmaahan. Matkallaan hän löysi siihen asti ainoastaan kuulopuheissa esiintyneen Grannjärven, jonka nimesi virheellisesti Kuningatar Annan mereksi ja löytämänsä lahden ''Paavalinlahdeksi. ''Hän löysi myös suuren niemen, jota alettiin hänen jälkeensä nimittää Nevonniemeksi.